b'\n_START_ARTICLE_\nAndrew Lindsay\n_START_PARAGRAPH_\nAndrew James Ronald Lindsay (MBE) (f\xc3\xb8dt 25. marts 1977 i Portree, Skotland) er en skotsk tidligere roer og olympisk guldvinder._NEWLINE_Lindsay vandt en guldmedalje ved OL 2000 i Sydney, som del af den britiske otter. Udover Lindsay bestod b\xc3\xa5dens bes\xc3\xa6tning af Ben Hunt-Davis, Simon Dennis, Louis Attrill, Luka Grubor, Kieran West, Fred Scarlett, Steve Trapmore og styrmand Rowley Douglas. Den britiske b\xc3\xa5d sikrede sig guldet foran Australien og Kroatien, der fik henholdsvis s\xc3\xb8lv og bronze. I alt deltog ni lande i konkurrencen. _NEWLINE_Lindsay studerede p\xc3\xa5 University of Oxford og var tre gange med i universitetets b\xc3\xa5d i det traditionsrige Boat Race mod Cambridge p\xc3\xa5 Themsen.'